Egpaar met byl op plaas aangeval(Argieffoto ter illustrasie: Maroela Media) ŉ Egpaar is Sondagaand op ’n plaas in die Marquard-distrik in die Vrystaat deur ŉ man oorval en “vir geen rede” met ŉ byl aangerand. Wallie Wortman (67) en sy vrou, Bernadine, wie se ouderdom nie bekend is nie, sterk tans in ’n hospitaal op Senekal aan ná ŉ aanval in hul huis op die plaas Willowslope. Volgens Hannes de Bruyn, landelike veiligheidskoördineerder op Marquard, het Bernadine hom omstreeks 20:00 ŉ Whatsapp-boodskap gestuur en van die aanval in kennis gestel. “Bernadine het net gesê hulle is deur ŉ verdagte met ŉ byl aangerand,” sê De Bruyn. Volgens brig. Motantsi Makhele, woordvoerder van die polisie, het die verdagte na bewering die egpaar met die byl op die kop en bolyf gekap. De Bruyn sê die egpaar is ná die aanval in ŉ ernstige toestand na ŉ hospitaal in Bethlehem gehaas en is later na die hospitaal op Senekal oorgeplaas. “Ons vermoed ŉ tweede verdagte het buite die huis gestaan en wag,” het De Bruyn gesê. Hy sê iemand het die oggend – terwyl die egpaar in die kerk was – by die stalle op die plaas ingebreek en ŉ perdesaal gesteel. Dit is nog nie duidelik of iets die aand van die aanval gebuit is nie. Dit is nie duidelik of die diefstal met die aanval later die dag verband hou nie. Volgens Makhele het die aanvaller niks vir die Wortman-egpaar gesê nie. “Hy het hulle vir geen oënskynlike rede aangeval en daarna van die toneel gevlug,” sê Makhele. Volgens Makhele is ŉ klag van huisbraak en twee klagte van poging tot moord aanhangig gemaak.